A határozati javaslat elfogadásához

minősített többség szükséges!

1. **SZ. Előterjesztés**

**HARC Község Önkormányzata KÉPVISELŐ-TESTÜLETÉNEK**

**2021. július 29. napján 1800 órakor tartandó rendkívüli, nyilvános ülésére**

**Tárgy: Döntés a** **gyermekvédelem helyi rendszeréről szóló rendelet-tervezet elfogadásáról**

**Előterjesztő: Tóth Gábor** polgármester

**Készítette:** **dr. Herczig Hajnalka** jegyző

**Törvényességi ellenőrzést végezte: dr. Herczig Hajnalka** jegyző

**Tisztelt Képviselő-testület!**

A Tolna Megyei Kormányhivatal törvényességi felhívással élt Harc Község Önkormányzata Képviselő-testületének mulasztására tekintettel.

Harc Község Önkormányzata mini bölcsődét tart fent, ezért a gyermekek védelméről és gyámügyi igazgatásáról szóló 1997. évi XXXI. tv. 29.§ (1) bekezdése értelmében köteles lett volna a személyes gondoskodást nyújtó ellátások (a továbbiakban: személyes gondoskodás) formáiról, azok igénybevételéről, valamint a fizetendő térítési díjról rendeletet alkotni.

A hiányosság pótlása érdekében a Közös Önkormányzati Hivatal jegyzője elkészítette a gyermekvédelem helyi rendszeréről szóló önkormányzati rendelet tervezetét (1. számú melléklet).

A fentiekre tekintettel kérem a Képviselő-testületet, az előterjesztést megtárgyalni, a kérdésben döntést hozni szíveskedjen!

**Harc Község Önkormányzata Képviselő-testületének …/2021. (VIII.1.) önkormányzati rendelete**

**a gyermekvédelem helyi rendszeréről**

Harc, 2021. július 21.

 **Tóth Gábor sk.**

 polgármester

**ÁLTALÁNOS INDOKOLÁS**

a gyermekvédelem helyi rendszeréről szóló …/2021. (VIII.1.)

önkormányzati rendelet-tervezethez

A jogalkotásról szóló 2010. évi CXXX. törvény 18. §-ában foglaltak szerint eljárva a rendelet-tervezetet az alábbiak szerint indokolom:

A rendelet meghozatalára a gyermekek védelméről és gyámügyi igazgatásról szóló 1997. évi XXXI. törvény [29. § (1)-(2) bekezdés](https://njt.hu/jogszabaly/1997-31-00-00)eiben, valamint a [131. § (1) bekezdés](https://njt.hu/jogszabaly/1997-31-00-00)ében kapott felhatalmazás alapján, az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdésének a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva a Tolna Megyei Kormányhivatal ellenőrzése eredményeképpen, a mulasztásban megnyilvánuló törvénysértés megszüntetése érdekében.

A rendelet-tervezet összhangban van az európai uniós jogból eredő kötelezettségekkel.

**Részletes indokolás:**

**1. §-hoz:** A rendelet célját határozza meg.

**2.§-hoz:** A rendelet hatályát határozza meg.

**3-5.§-hoz:** A hatásköri és eljárási szabályokat tartalmazza.

**6.§-hoz:** Az önkormányzat által nyújtott támogatások formáit nevesíti.

**7-10.§-hoz:** Pénzbeli és természetbeni ellátásokra vonatkozó rendelkezéseket tartalmazza

**11-14.§-hoz:** A személyes gondoskodást nyújtó gyermekjóléti alapellátásokra vonatkozórendelkezéseket tartalmazza.

**15.§-hoz:** A paragrafus hatályba léptető rendelkezést tartalmaz.

**HATÁSVIZSGÁLAT**

a gyermekvédelem helyi rendszeréről szóló …/2021. (VIII.1.)

önkormányzati rendelet-tervezethez

**Társadalmi, gazdasági, költségvetési hatása:** nincs.

**Környezeti és egészségügyi következmények:** nem releváns.

**Adminisztratív terheket befolyásoló hatása:** nincs.

**A jogszabály megalkotásának szükségessége:** törvényességi felhívás hatására, jogszabályi kötelezettség teljesítése érdekében.

**A jogalkotás elmaradásának következményei:** egyéb törvényességi eszközök alkalmazása.

**A jogszabály alkalmazásához szükséges személyi, szervezeti, tárgyi és pénzügyi feltételek:** rendelkezésre állnak.

Harc, 2021. július 21.

 dr. Herczig Hajnalka

 jegyző

1. számú melléklet

**Harc Község Önkormányzata Képviselő-testületének**

**…/2021. (VIII.1.) önkormányzati rendelete a gyermekvédelem helyi rendszeréről**

Harc Község Önkormányzatának Képviselő-testülete a gyermekek védelméről és gyámügyi igazgatásról szóló 1997. évi XXXI. törvény [29. § (1)-(2) bekezdés](https://njt.hu/jogszabaly/1997-31-00-00)eiben, valamint a [131. § (1) bekezdés](https://njt.hu/jogszabaly/1997-31-00-00)ében kapott felhatalmazás alapján, az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdésének a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, a következőket rendeli el:

**I. Fejezet**

**Általános rendelkezések**

**1. A rendelet célja**

**1.** **§**

A rendelet célja, hogy gondoskodjon a gyermekek számára a szociális biztonság megteremtéséről és annak megőrzéséről, segítséget nyújtson a szülői kötelezettségek teljesítéséhez, szabályozza a pénzbeli- és természetbeni ellátások, valamint a személyes gondoskodást nyújtó ellátások formáit, igénybevételük feltételeit.

**2. A rendelet hatálya**

**2. §**

A rendelet hatálya – ha e rendelet másképp nem rendelkezik – Harc község közigazgatási területén lakcímmel rendelkező, a gyermekek védelméről és gyámügyi igazgatásról szóló 1997. évi XXXI. törvény (a továbbiakban: Gyvt.) 4. § (1)-(4) bekezdésében foglalt személyekre terjed ki.

**3. Hatásköri és eljárási szabályok**

**3. §**

(1) Az e rendeletben szabályozott pénzbeli és természetbeni ellátásokkal kapcsolatos feladat- és hatásköröket

a) pénzbeli és természetbeni ellátásokkal kapcsolatos feladat- és hatásköröket első fokon a Polgármester gyakorolja,

b) a rendszeres gyermekvédelmi kedvezménnyel és a hozzá kapcsolódó természetbeni támogatással és pénzbeli ellátással, valamint a természetbeni ellátással kapcsolatos feladat- és hatásköröket első fokon a Jegyző látja el,

c) a Gyvt. 133. § (5) bekezdés szerinti méltányosságot az Önkormányzati Bizottság gyakorolja.

(2) A rendeletben szabályozott ellátások tekintetében a Gyvt. 16. § (2) bekezdésében foglalt illetékességi, valamint a 127-133/B. §-aiban foglalt eljárási szabályok az irányadóak.

(3) Az e rendeletben szabályozott ellátások iránti kérelmeket döntés meghozatalára a Közös Hivatal szociális ügyintézője készíti elő.

(5) A Polgármester és az Önkormányzati Bizottság önkormányzati hatósági jogkörben hozott döntése ellen a Képviselő-testülethez címzett, de a Kölesdi Közös Önkormányzati Hivatal Harci Kirendeltségén benyújtandó illetékmentes fellebbezéssel lehet élni.

**4. §**

(1) Ha a rendelet a jogosultság megállapításához a jövedelmi körülmények vizsgálatát írja elő, az alábbi dokumentumok csatolása szükséges

a) rendszeres jövedelemmel rendelkező személyek esetében a kérelem benyújtását megelőző hónap nettó jövedelméről szóló igazolás,

b) a nem havi rendszerességgel szerzett, illetve vállalkozásból származó jövedelem esetén

ba) a kérelem benyújtásának hónapját közvetlenül megelőző adóbevallással lezárt időszakról illetékes állami adóhatóság által kiállított hivatalos igazolás,

bb) az adóbevallással még le nem zárt időszakról a könyvelő, ennek hiányában a vállalkozó büntetőjogi nyilatkozata az időszak alatt szerzett nettó bevételről, vagy könyvelő által kiállított hivatalos igazolás,

c) álláskereső esetén az illetékes Kormányhivatal Járási Hivatala Foglalkoztatási Osztályának igazolása az álláskereső státuszról, valamint arról, hogy pénzbeli ellátásban részesül-e,

d) alkalmi munkából élő esetén büntetőjogi nyilatkozat az alkalmi munkából származó – a kérelmet megelőző 12 naptári hónapban szerzett – jövedelemről,

e) amennyiben a gyermek gyámság alatt áll, a gyámkirendelő határozat,

f) az oktatási intézmény igazolása a tanulói vagy hallgatói jogviszony fennállásáról,

g) a tartásdíjat megállapító bírói végzés, hivatalos megállapodás vagy büntetőjogi nyilatkozat a gyermektartásdíj összegéről,

h) a szülői felügyeleti jog igazolására a gyermek elhelyezésének ügyében hozott bírósági döntés vagy hivatalos megállapodás vagy a szülők együttes nyilatkozata arról, hogy a gyermek gondozását, nevelését melyikük látja el.

(2) A jövedelemszámításnál irányadó időszak a Gyvt. 131. § (2) bekezdése alapján kerül megállapításra.

(3) Az e rendeletben szabályozott rendszeres pénzbeli ellátások a tárgyhónapot követő hó 5- ig kerülnek folyósításra elsősorban folyószámlára történő utalással.

**5. §**

(1) Az adatok valódiságának ellenőrzése – a támogatások megállapítását megelőzően – a Gyvt. 131. §. (4) és (5) bekezdése szerint történik.

(2) A jogosultsági feltételek hiányában, vagy e rendelet rendelkezéseinek megsértésével nyújtott ellátást meg kell szüntetni. A rosszhiszeműen igénybe vett ellátás visszafizetésére a Gyvt. 133. §. (2)-(5) bekezdése az irányadó.

(3) Indokolt esetben, amennyiben a visszafizetés a kötelezett megélhetését súlyosan veszélyezteti az Önkormányzati Bizottság a visszafizetésre kötelezett összeget méltányosságból

a) elengedheti,

b) csökkentheti,

c) részletekben történő megfizetését engedélyezheti.

**4. A támogatások formái**

**6. §**

(1) Pénzbeli és természetbeni ellátások

a) rendszeres gyermekvédelmi kedvezmény,

b) gyermekétkeztetés .

(2) Személyes gondoskodás keretébe tartozó gyermekjóléti alapellátások

a) család- és gyermekjóléti szolgáltatás biztosítása,

b) gyermekek napközbeni ellátása keretében bölcsődei ellátás.

**II. fejezet**

**Pénzbeli és természetbeni ellátások**

**5. Rendszeres gyermekvédelmi kedvezmény**

**7. §**

A rendszeres gyermekvédelmi kedvezményre való jogosultságot a Gyvt. 19. § - 20. §- ban foglaltak szerint a Jegyző állapítja meg.

**8.§**

A rendszeres gyermekvédelmi kedvezményhez kapcsolódó pénzbeli ellátásra való jogosultságot a Gyvt. 20/A. § - 20/B. §-ban foglaltak szerint a Jegyző állapítja meg.

**6. Gyermekétkeztetés**

**9. §**

(1) A természetbeni ellátásként nyújtott gyermekétkeztetésre való jogosultságot a Gyvt. 21. § - 21/C. §-ban foglaltak szerint a Jegyző állapítja meg.

**10.§**

(1) Az önkormányzat a szünidei gyermekétkeztetés tekintetében a kötelezően alkalmazandó jogszabályi előírásokhoz képest eltérést nem határoz meg, a jogosultak körét nem bővíti, további díjkedvezményt nem alkalmaz.

(2) A szünidei gyermekétkeztetés igénybevétele az igény bejelentését követően, az önkormányzat által meghatározott módon, az étel elvitelével történik.

(3) Az igényelt szünidei gyermekétkeztetést akadályoztatás esetén az igénybevétel napját megelőző nap 9:00 óráig a jogosult gyermek törvényes képviselője köteles lemondani.

**III. fejezet**

**Személyes gondoskodást nyújtó gyermekjóléti alapellátások**

**7. Gyermekjóléti szolgáltatás**

**11.§**

 (1) A gyermekjóléti szolgáltatásnak a Gyvt. 39-40/A. §-ban előírt feladatait az Önkormányzat a Paksi Többcélú Kistérségi Társulás útján látja el.

(2) A gyermekjóléti szolgáltatás térítésmentes.

**8. Mini bölcsőde**

**12. §**

(1) A gyermek napközbeni ellátása érdekében az önkormányzat a Gyvt. 43/A. § szerinti intézményt tart fent a családban nevelkedő 3 éven aluli gyermekek napközbeni ellátása, szakszerű gondozása és nevelése biztosítására.

(2) Harc községben lakcímmel rendelkező gyermek ellátására, szakszerű gondozására és nevelésére az önkormányzat a Gyvt. 42-42/A. §-ban foglaltaknak megfelelően mini bölcsődét működtet.

(3) A bölcsőde nyitva tartása

a) munkanapokon hétfőtől péntekig, reggel 7 órától délután 17 óráig tart,

b) a nyári nyitva tartás rendjének elveit a Képviselő-testület minden év február 15-ig határozza meg úgy, hogy gondoskodik a bölcsődei szünet idejére a gyermek intézményi gondozásának megszervezéséről.

(4) Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31-ig nevelhető és gondozható a bölcsődében.

**13. §**

(1) A bölcsődei felvételi kérelmet a Harci Kincseláda Óvoda és Mini Bölcsőde intézményvezetője felé (a továbbiakban: Óvoda) a gyermek szülői felügyeleti jogával rendelkező szülőjének vagy törvényes képviselőjének kell előterjesztenie. A kérelem elbírálásáról az intézményvezető intézkedésével dönt.

(2) A bölcsődei ellátás iránti kérelmet

a) a nevelési év kezdetével történő igénybevétel iránti kérelem esetében minden év május 15. és május 31. napja között,

b) egyéb esetekben az ellátás megkezdésének kérelemben megjelölt időpontja előtt legfeljebb két hónappal kell benyújtani az intézményvezetőhöz.

(3) Amennyiben a szülő a kérelmében megjelölt ellátás megkezdésének időpontját követő két hónapon belül nem veszi igénybe a bölcsődei ellátást, abban az esetben a gyermeke részére biztosított bölcsődei férőhely nem tartható fenn.

(4) A bölcsődei felvétel során az alábbi sorrendben előnyt élvez az a gyermek

a) akinek a családja családgondozásban részesül, és a gyermek fejlődése érdekében állandó napközbeni ellátásra van szükség,

b) aki rendszeres gyermekvédelmi kedvezményben részesül,

c) akit hajadon, nőtlen, özvegy, elvált vagy a házastársától külön élő- kivéve az élettársi kapcsolatban élő- szülője nevel,

d) akit a szülője orvosilag igazolt állapota miatt egyáltalán nem, vagy csak részben tud ellátni,

e) akivel együtt a családban nevelt kiskorú gyermekek száma eléri vagy meghaladja a három főt,

f) akit- gyámhatósági határozat alapján- a gyámként kirendelt hozzátartozója nevel.

(5) A bölcsődei felvételi kérelemhez csatolni kell

a) a rendszeres gyermekvédelmi kedvezményre, normatív alapú étkezési térítési díjkedvezményre jogosító határozat másolatát,

b) a gyermekkel közös háztartásban élő szülő vagy a szülő házastársa, élettársa vonatkozásában, a munkáltatói igazolást a keresőtevékenység folytatásáról, ha a szülők munkavégzésére való tekintettel kérik a bölcsődei elhelyezést,

c) az illetékes munkaügyi kirendeltség igazolását a munkaerő-piaci képzésen való részvétel tényéről és idejéről,

d) a szülő tanulói vagy hallgatói jogviszonyáról az oktatási intézmény által kiállított igazolást,

e) a háziorvos által kiállított igazolást arról, hogy a szülő az állapota miatt a gyermek napközbeni ellátását egyáltalán nem, vagy csak részben tudja biztosítani,

f) a gyermek diétás élelmezéséhez szükséges szakorvosi igazolást.

(6) A bölcsődei felvételi kérelem benyújtásakor be kell mutatni

a) a szülő és a gyermek személyi azonosítót és lakcímet igazoló hatósági igazolványát,

b) a gyermek társadalombiztosítási azonosító jelét igazoló hatósági igazolványt.

(7) Amennyiben a felvételi kérelmet férőhelyhiány miatt nem lehet teljesíteni, az intézményvezető írásban értesíti a kérelmezőt, egyben tájékoztatja, hogy a gyermeke várólistára kerül.

(8) Szabad férőhely esetén az intézményvezető értesíti a kérelmezőt az elhelyezés időpontjáról.

 (9) A bölcsődei ellátás igénybevételének megkezdése előtt az intézményvezető a kérelmezővel, illetve törvényes képviselőjével írásban megállapodást köt a Gyvt. 32. § (7) bekezdésében meghatározottak alapján.

(10) Megszűnik a bölcsődei ellátás, ha

a) a 12. § (4) bekezdés kivételével bölcsődei nevelési év végén, ha a gyermek a 3. életévét betöltötte, b) a törvényes képviselő kérelmére,

c) a bölcsőde orvosának szakvéleménye alapján, ha a gyermek egészségi állapota miatt bölcsődében nem gondozható,

d) ha 30 napon túl igazolatlanul hiányzik,

e) ha a törvényes képviselő ismételt viselkedésével súlyosan megsérti az intézmény házirendjét és ezzel veszélyezteti a gyermekek ellátását és személyiségük fejlődését, az illetékes Család- és Gyermekjóléti Központ egyidejű értesítése mellett.

**9. Térítési díj**

**14.§**

(1) A családsegítő- és gyermekjóléti szolgáltatással kapcsolatban a gondozásért térítési díjat nem kell fizetni.

(2) A gyermekek napközbeni ellátása keretében biztosított mini bölcsődei ellátásért térítési díjat nem kell fizetni. A bölcsődei gyermekétkeztetésért díjat kell fizetni.

(3) A gyermekétkeztetés térítési díjának mértékét az önkormányzat a rendelet [1. melléklet](https://or.njt.hu/onkormanyzati-rendelet/457384#ME1)ében foglaltak szerint szabályozza.

(4) Az önkormányzat a gyermekétkeztetés normatív kedvezményén kívül más, a személyi térítési díjakat érintő kedvezményeket nem állapít meg.

(5) A gyermekétkeztetést az önkormányzat saját költségvetési szervével biztosítja: Harc Község Konyhája intézményen keresztül.

**IV. fejezet**

**Záró rendelkezés**

**15.§**

(1) Ez a rendelet a kihirdetését követő nap lép hatályba.

Harc, 2021. július 21.

**Tóth Gábor dr. Herczig Hajnalka**

polgármester jegyző

Kihirdetve: 2021. ……………….

 **dr. Herczig Hajnalka**

 jegyző

1. melléklet

**Harci Kincsesláda Óvoda és Mini Bölcsőde bölcsődéjében a**

 **gyermekétkeztetés intézményi térítési díjai**

Reggeli és tízórai: bruttó 60 Ft/adag

Ebéd: bruttó 672,- Ft/adag

Uzsonna: bruttó 50,- Ft/adag